ཁང་དམར་བསམ་འགྲུབ་དགོན་གྱི་དབུ་རྩེའི་གཙུག་ལག་ཁང་རྟེན་དང་བརྟེན་པར་བཅས་པའི་དཀར་ཆག་མདོར་བསྡུས།
༄༅།  ། ཁང་དམར་བསམ་འགྲུབ་དགོན་གྱི་དབུ་རྩེའི་
གཙུག་ལག་ཁང་རྟེན་དང་བརྟེན་པར་བཅས་
པའི་དཀར་ཆག་མདོར་བསྡུས་
བཞུགས་སོ།  །  ༄༅༅།  ། ན་མོ་ཤྲཱི་མཉྫུ་གྷོ་ཥ་ཡ།  སྐུ་གསུམ་ཟུང་འཇུག་གངས་རི་ལས་འོངས་པའི།  ། དག་བྱེད་རྣམ་བཞིས་འགྲོ་རྒྱུད་ཁམས་སྦྱངས་ཏེ།  ། དབང་བཞིའི་ལམ་ལས་ཟུང་འཇུག་དབང་གི་རྒྱལ།  ། སྩོལ་མཛད་རྡོ་རྗེ་འཆང་གི་ཞབས་ལ་འདུད།  ། ཁང་དམར་བསམ་འགྲུབ་དགོན་གྱི་དབུ་རྩེའི་གཙུག་ལག་ཁང་རྟེན་དང་བརྟེན་པར་བཅས་པ་ཐོག་མར་ཆག་ཚུལ།  བར་དུ་ཉམས་ཆག་བྱུང་ཚུལ།  ད་ལྟ་ཇི་ལྟར་གནས་ཚུལ་གྱི་དཀར་ཆག་དང་།  བསྙེན་བཀུར་དང་ཕྱག་མཆོད་སོགས་ཇི་ལྟར་བྱས་པའི་ཕན་ཡོན་དང་།  ཚུལ་བཞིན་མ་བྱས་པའི་ཉེས་དམིགས་ཕྱོགས་ཙམ་བཤད་པ་ལྔ་ཡོད་པ་ལས།  ཐོག་མའི་ཆགས་ཚུལ་ནི།  འདི་ཉིད་ཀྱི་དཀར་ཆག་ཁུངས་དག་ཕྱོགས་འདིར་མི་བཞུགས་པ་དང་།  རྒན་རབས་བཟང་པོ་གཅིག་ནས་གཅིག་ཏུ་བརྒྱུད་པའི་ངག་རྒྱུན་བསྟར་ཆགས་སུ་བྱུང་བ་མཐོང་ཐོས་མེད་བས་མི་ཤེས་མོད།  དགེ་རྒན་སྔ་མ་དག་གི་གསུང་འཕྲོས་ཀྱི་ཡི་གེ་ལས།  སྤྲུལ་པའི་ཨ་ཙ་རས་བྱིན་གྱིས་བརླབས་ཟེར་བ་དང་།  གྲྭ་གྲྭ་བདག་ཉིད་ཆེན་པོས་བཏབ་པ་དང་།  ཞལ་ཐང་རྙིང་པ་ཞིག་གི་རྒྱབ་ཡིག་ཏུ།  མཁས་གྲུབ་རིན་པོ་ཆེའི་སློབ་མ་བྱང་སེམས་ཐར་པ་རྒྱལ་མཚན་གྱིས་བཞེངས་ཚུལ་བཀོད་པ་མཐོང་ཚུལ་སོགས།  ཅི་རིགས་པ་སྨྲ་བ་ལས་ནང་གི་འབུར་སྐུ་བཅུ་དང་།  སྟེང་གི་བྲིས་ཐང་གི་དཀྱིལ་འཁོར་འདི་རྣམས་བྱང་སེམས་ཐར་པ་རྒྱལ་མཚན་གྱིས་བཞེངས་པ་ལ་ཡིད་ཆེས་པའི་གནས་སུ་མཛད།  གང་ལྟར་ཀྱང་རི་བོ་དགེ་ལྡན་པའི་བླ་མ་དམ་པ་ཞིག་གིས་( ༡༩༢ )མཛད་པ་ནི་ཐེ་ཚོམ་མེད་པར་ཕྱག་ལེན་རྣམས་ཀྱིས་ཤེས་པ་འདི་ཀ་ཡིན། བར་དུ་ཉམས་ཆག་བྱུང་ཚུལ་ཡང་།  སྔོན་གྱི་དུས་སུ་ཤར་གྱི་ཕྱོགས་ན་མགོན་པོ་ཕྱག་དྲུག་པས་གཙོ་བོ་བྱས་པའི་མགོན་ཁང་ཞིག་ཡོད་པ་དེ་ཞིག་ནས་ད་ལྟ་ས་ཕུང་དུ་སོང་བར་གྲག། དེས་མཚོན་ད་དུང་ཡོད་པ་འདྲ།  ཡུལ་འདིར་དཔོན་པོ་ཚོ་རྒོད་དང་གྲུབ་མཐའ་སྣ་ཚོགས་བྱུང་བ་བཅས་སྔ་མོ་ཞིག་ནས།  ལྷ་ཁང་འདི་ཉིད་ཀྱང་ཆག་གྲུམ་ཞིག་རལ་མང་པོ་དང་།  དཀོན་གཉེར་ཡང་མེད་པར།  བྱ་བྱེའུ་དང་ཨབ་ར་དང་སྤྲང་པོའི་འདུག་གནས་བྱེད་པ་བྱུང་བའི་ཚོད་དུ་འདུག། བར་སྐབས་ཞིག་ནས་དཀར་མཛེས་དགོན་གྱི་གྲྭ་རིགས་རབ་འབྱམས་པ་དགེ་འདུན་རྒྱ་མཚོ་ཞེས་བྱ་བས།  བསྙེན་བཀུར་དང་རིམ་གྲོ་བྱེད་ཅིང་གཅོད་དམིགས་བསྐྱངས།  དེ་ནས་རུས་དཔོན་རབ་འབྱམས་པ་ཚེ་དབང་རྒྱ་མཚོ་དང་དགེ་སློང་བླ་མ་དགེ་གཉིས་ཀྱིས་ལྷ་ཁང་བསྐྱངས།  རབ་འབྱམས་པ་ཚེ་དབང་རྒྱ་མཚོ་འདས་ནས་དགེ་སློང་བླ་མ་དགེས་བསྐྱངས་ཐོག་ཁོང་རང་གི་རྒྱུ་ཆས་གང་ཡོད་ཀྱིས་དང་།  གཞན་ཡང་ལམ་བྲག་རི་ཁྲོད་དབུ་འཛུགས་མཁན་བླ་མ་ངག་དབང་བཀྲ་ཤིས་ནས་ཀྱང་ཞལ་འདེབས་བྱས་ཏེ་ཆབ་མདོའི་ལྷ་བཟོ་བས་ཞིག་གསོས་བྱས།  ཨ་ཕྱི་མའི་སྐུ་འདི་ཉིད་ཀྱང་དེ་དུས་གསར་བཞེངས་བྱས་ནས།  བླ་མ་དེ་ཉིད་དང་རི་ཁྲོད་པའི་དགེ་འདུན་རྣམས་ཀྱིས་རབ་གནས་མེ་ཏོག་འཐོར་བ་སོགས་ལྷ་ཁང་འདི་ཉིད་རྟེན་དང་བརྟེན་པ་ཡར་རྒྱས་སུ་བཏང་།  དེ་ནས་སྣག་དབོན་དཀའ་བཅུ་བློ་བཟང་དཔལ་འབྱོར་དང་དགེ་སློང་བློ་བཟང་དོན་གྲུབ་གཉིས་ཀྱིས་གཙུག་ལག་ཁང་བསྐྱངས་ནས་ཕུན་སུམ་ཚོགས་པར་ཡོད་སྐབས།  བདུད་དང་རྒྱལ་འགོང་སྙིང་ལ་ཞུགས་ནས་རང་གཞན་ཐམས་ཅད་འཕུང་བར་སྦྱོར་བ་ལ་བརྩོན་པའི་མི་ངན་འགའ་ཞིག་གི་བྱ་བ་སྤྱོད་པ་ལ་བརྟེན།  ཧོར་གཞིས་ཀ་ཁག་ཕན་ཚུན་ནང་འཁྲུག་བྱས་པའི་རྐྱེན་གྱིས་ཡུལ་འདི་ཉིད་ཀྱི་སྐྱེ་བོ་འགའ་ཞིག་དང་བཅས།  ཕྱི་ནང་གི་ཀླ་ཀློ་འདྲ་བའི་དམག་མིས་ལྷ་ཁང་གི་གསེར་ཏོག་སོགས་ཡོ་བྱད་ཐམས་ཅད་ཁྱེར་ཏེ་ལྷ་རྣམས་ཀྱི་སྐུ་བརྙན་ཆག་དཀྲུག་བཏང་བ་སོགས་ཡི་མུག་ཏུ་གྱུར།  དེ་འདྲའི་རྐྱེན་དབང་གིས་ཡུལ་འདིར་ཡང་ལོ་མང་རབ་ཞིག་ལ་མུ་གེ་དང་སྡེ་འཁྲུག་ནད་ཡམས་སོགས་ཀྱིས་སེར་སྐྱ་དྲག་ཞན་ཐམས་ཅད་ཉམ་ཐག་པར་གྱུར་ཏོ།  ། དེ་ནས་མི་འགྱངས་པར་ཆོས་ལ་དཀར་བའི་རྒྱ་ལོ་ཡན་ཞིག་ཧོར་ཁག་གཉིས་ཀྱི་ལྟ་རྟོག་ལ་བྱོན་དུས་དེས་ལྷ་ཁང་གི་ཞིག་གསོས་རྒྱུ་ཆ་གནང་ཞིང་འགའ་ཞིག་གི་ཞལ་འདེབས་བཅས་ཏེ་ཞིག་གསོས་ལེགས་པར་བྱས་ཏེ་ཆོས་འཁོར་སྤྲུལ་པའི་སྐུ་དགེ་འདུན་བསྟན་པའི་རྒྱལ་མཚན་བྱ་བ་རྭ་ལོའི་སྐུ་སྐྱེར་གྲགས་པ་དེ་ཉིད་ཀྱིས་རབ་གནས་མཛད་དོ།  ། གཙུག་ལག་ཁང་འདིའི་སྲུང་མའི་གཙོ་བོ་ཆེད་དུ་བསྔགས་པ་ནི།  དམ་ཅན་ཆོས་ཀྱི་རྒྱལ་པོ་སྟེ།  དེ་ཡང་དམག་གིས་བཅོམ་པའི་རྗེས་དེ་མ་ཐག་དཀོན་གཉེར་གྱིས་ནང་དུ་སོང་བ་ན་ཆོས་རྒྱལ་གྱི་སྐུ་བརྙན་གྱི་ཐོད་དབྱུག་དེ་ས་ལ་འཕངས་འདུག་པ་མཐོང་བ་ན།  ( ༡༩༣ )དཀོན་གཉེར་གྱིས་འཕང་རྒྱུ་ཡོད་ན་དེའི་སྔོན་ནས་འཕང་དགོས་པ་ལ་ཟེར་ཞིང་ཕྱག་ཏུ་བཅུག་དེ་དར་གྱིས་དཀྲིས་ཏེ་མདུད་པ་བརྒྱབ་ནས་བཞག་པ་ལ་ཕྱི་ཉིན་ཡང་འཕངས་ཟེར།  དཀོན་གཉེར་གྱིས་ཆོས་རྒྱལ་གྱི་སྐུ་ལ་ཐོད་དབྱུག་སྔོན་ནས་འཕངས་དགོས་པ་ལ་ཟེར་ནས་བབ་ཅོལ་སྨྲ་ཡང་།  སེམས་ཅན་ལས་ངན་སྤྱོད་པ་ལ།  ། སངས་རྒྱས་ཀྱིས་ཀྱང་ཅི་བྱར་ཡོད།  ། གསུངས་པ་ལྟར་ལས་ངན་གྱི་འབྲས་བུ་ཚབས་ཆེན་ལ་སྤྱོད་པའི་དུས་སུ་བབ་པའི་ཚེ་ན།  རྒྱ་གར་དུ་གཙུག་ལག་ཁང་ཞིག་ལ་ཏུ་རུ་ཀའི་དམག་བྱུང་བ་ན་ཆོས་སྐྱོང་གིས་ཕྱག་མཚན་བསྣམས་ཏེ་བྲོས་བྱོན་པ་པཎྜི་ཏ་ཞིག་གིས་གཟིགས་ཏེ་ཁྱེད་ཆོས་སྐྱོང་མ་ཡིན་ནམ་བྱས་པས།  སེམས་ཅན་གྱི་ལས་ངན་ཚབས་ཆེན་གྱི་འབྲས་བུ་དགག་པར་མི་ནུས་པའི་ལོ་རྒྱུས་གསུངས་པ་ལྟར་ཡིན་མོད།  ཐུགས་བདེན།  དེ་ལྟར་མིན་ན་འཕོ་འགྱུར་ག་ལ་འོང་།  ཆགས་འཇིག་འོང་དོན་མ་བྱུང་།  འོན་ཀྱང་ཐོད་དབྱུག་ཡང་ཡང་འཕངས་པ་དེ།  གཙུག་ལག་ཁང་ལ་སོགས་པ་ལ་གནོད་བྱེད་ཀྱི་མི་རྣམས་ལ་བཀའ་ཆད་དྲག་པོ་གཏོང་བའི་རྟགས་སུ་མངོན་པས་སྲུང་མའི་གཙོ་བོ་ཡང་འདི་ཉིད་ཡིན་པར་གསུངས་པ་ལ་ཡིད་ཆེས་པར་བྱ། ད་ལྟ་ཇི་ལྟར་གནས་ཚུལ་ནི།  འདི་ཉིད་ཀྱི་དཀར་ཆག་ཁུངས་བཙུན་ཡི་གེར་འཁོད་པ་ཕྱོགས་འདིར་མ་བཞུགས་པས་ནང་རྟེན་ཇི་ལྟར་བཞུགས་པ་གསལ་པོར་འབྲི་བར་མི་སྤོབས་ཀྱང་བྱིན་རླབས་ཀྱི་ཚན་ཁ་ཆེ་བས་དེ་བཞིན་གཤེགས་པའི་འཕེལ་གདུང་སོགས་རྟེན་བྱིན་རླབས་ཅན་མང་པོ་བཞུགས་པར་ངེས་ཤིང་།  ཕྱིའི་བཟོ་ཡང་ཕལ་པ་རང་ག་བས་བཞེངས་པ་དང་མི་འདྲ་བར་ཤིན་ཏུ་རྔམས་བརྗིད་ཆེ་བར་མངོན་སུམ་གྱིས་གྲུབ་པ་འདི་བཞིན་ལ།  ལྷ་ཁང་གི་ཕུག་ཞལ་མར་གཟིགས་ཀྱི་དབུས་སུ་དཔལ་གསང་བ་འདུས་པ་འཕགས་ལུགས་ཀྱི་དཀྱིལ་འཁོར་གྱི་གཙོ་བོ་ཞེ་སྡང་རྡོ་རྗེ་སྐུ་མདོག་མཐིང་ནག་ནག་དཀར་དམར་བའི་ཞལ་གསུམ་ཕྱག་དྲུག་པ་རང་འདྲའི་ཡུམ་རེག་བྱ་རྡོ་རྗེ་མ་སྐུ་མདོག་སྔོན་མོ་སྔོ་དཀར་དམར་བའི་ཞལ་གསུམ་ཕྱག་དྲུག་མ་དང་བཅས་པ།  དེའི་གཡས་ཕྱོགས་སུ་དཔལ་རྡོ་རྗེ་འཇིགས་བྱེད་སྐུ་མདོག་མཐིང་ནག་ཞལ་དགུ་ཕྱག་སོ་བཞི་ཞབས་བཅུ་དྲུག་པ་གཡས་བསྐུམས་ཤིང་གཡོན་བརྐྱང་བའི་སྟབས་ཀྱིས་ལྷ་ཆེན་པོ་བརྒྱད་དང་སྲོག་ཆགས་བཅུ་དྲུག་བརྫིས་ནས་མནན་པ་བཞུགས་ཡོད།  གསང་འདུས་ཀྱི་གཡོན་ཕྱོགས་སུ་བཅོམ་ལྡན་འདས་དུས་ཀྱི་འཁོར་ལོ་སྐུ་མདོག་སྔོན་པོ་དབུས་ནག་གཡས་དམར་གཡོན་དཀར་བའི་མགྲིན་པ་གསུམ་དང་ལྡན་པ།  རྩ་ཞལ་ནག་པོ་དྲག་ཅིང་མཆེ་བ་གཙིགས་པ།  གཡས་ཞལ་དམར་པོ་ཆགས་པ་དང་བཅས་པ།  རྒྱབ་ཞལ་སེར་པོ་ཏིང་ངེ་འཛིན་ལ་གནས་པ།  གཡོན་ཞལ་དཀར་པོ་རབ་ཏུ་ཞི་བ།  ཞལ་རེ་རེ་ལ་སྤྱན་གསུམ་གསུམ་དང་ལྡན་པ།  རལ་པའི་ཅོད་པཎ་ལ་སྣ་ཚོགས་རྡོ་རྗེ་དང་།  ཟླ་བ་ཕྱེད་པ་དང་།  རྡོ་རྗེ་ནོར་བུ་དང་།  རྡོ་རྗེ་རྣ་རྒྱན་མགུལ་རྒྱན་གདུ་བུ་སྐ་རགས།  རྐང་གདུབ་དར་དཔྱངས་དང་།  རྡོ་རྗེ་ཕྲེང་བ་དང་།  སྟག་གི་པགས་པའི་ཤམ་ཐབས་གྲོལ་བ།  གཡས་གཡོན་གྱི་ཕྲག་པ་དང་པོ་སྔོན་པོ།  གཉིས་པ་དམར་པོ།  གསུམ་པ་དཀར་པོ་སྟེ་ཕྲག་པ་དྲུག། ( ༡༩༤ )གཡས་གཡོན་གྱི་དཔུང་པ་དང་པོ་གཉིས་གཉིས་སྔོན་པོ།  གཉིས་པ་གཉིས་གཉིས་དམར་པོ།  གསུམ་པ་གཉིས་གཉིས་དཀར་པོ་སྟེ་དཔུང་པ་བཅུ་གཉིས།  ཕྱག་ཉི་ཤུ་རྩ་བཞིའི་དང་པོ་བཞི་བཞི་ནག་པོ།  གཉིས་པ་བཞི་བཞི་དམར་པོ།  གསུམ་པ་བཞི་བཞི་དཀར་པོ།  ཕྱག་ཐམས་ཅད་ཀྱི་མཐེ་བོང་སེར་པོ།  མཛུབ་མོ་དཀར་པོ།  གུང་མོ་དམར་པོ།  མིང་མེད་ནག་པོ།  མཐེའུ་ཆུང་ལྗང་ཁུ།  སོར་མོ་རྣམས་ཀྱི་ཚིགས་ཀྱི་ཕྲེང་བ་དང་པོ་ནག་པོ།  གཉིས་པ་དམར་པོ།  གསུམ་པ་དཀར་པོ།  སོར་གདུབ་རྣམས་ཀྱིས་མཛེས་པ།  ཟླ་ཉི་སྒྲ་གཅན་དུས་མེའི་དཀྱིལ་འཁོར་གྱི་སྟེང་དུ་ཞབས་གཡས་བརྐྱང་གིས་བཞུགས་པའི་གཡས་པ་དམར་པོའི་འོག་ཏུ་འདོད་ལྷ་དམར་པོ་དང་ཞབས་གཡོན་པ་དཀར་པོའི་འོག་ཏུ་དྲག་པོ་དཀར་པོ་མནན་ཅིང་བདུད་དང་དྲག་པོའི་ལྷ་མོ་དགའ་མ་དང་ཨུ་མས་ཞབས་ཀྱི་མཐིལ་ལ་འཛིན་ཅིང་གདོང་དམན་པར་བྱེད་བཞིན་པ།  བཅོམ་ལྡན་འདས་ལ་མདུན་ནས་འཁྱུད་པའི་སྣ་ཚོགས་ཡུམ་སྐུ་མདོག་གསེར་མདོག་མདུན་ནས་གཡས་སྐོར་གྱིས།  སེར།  དཀར།  སྔོ་དང་།  དམར་བའི་ཞལ་བཞི་རེ་རེ་ལ་སྤྱན་གསུམ་གསུམ་དང་ལྡན་པ།  ཕྱག་བརྒྱད་པ།  ཕྱག་རྒྱ་ལྔས་བརྒྱན་པ།  གཡོན་བརྐྱང་གི་སྟབས་ཀྱིས་བཅོམ་ལྡན་འདས་དང་སྙོམས་པར་འཇུག་པ་དང་བཅས་པ་བཞུགས།  དེའི་འོག་ཞལ་ནུབ་གཟིགས་ཀྱི་གྲལ་མགོར།  བཅོམ་ལྡན་འདས་དཔལ་འཁོར་ལོ་བདེ་མཆོག་སྐུ་མདོག་མཐིང་ཁ་ཞལ་བཞི་པའི་རྩ་ཞལ་ནག་གཡོན་ཞལ་ལྗང་རྒྱབ་ཞལ་དམར་གཡས་ཞལ་སེར་བ་ཞལ་རེ་རེའང་སྤྱན་གསུམ་གསུམ་པ།  ཕྱག་བཅུ་གཉིས་པ།  དཔྲལ་བར་རྡོ་རྗེ་རྩེ་ལྔ་པའི་ཕྲེང་བ་འཛིན་པ།  ཞབས་གཡས་བརྐྱང་བས་འཇིགས་བྱེད་ནག་པོ་དང་།  གཡོན་བསྐུམ་པས་དུས་མཚན་མ་དམར་མོ་མནན་པ།  དབུ་རེ་རེ་ལ་རྡོ་རྗེ་ནག་པོའི་ཕྲེང་བ་སྟོད་སྨད་དུ་གནས་པ་གཉིས་ལ་བརྒྱུས་པའི་ཐོད་པ་སྐམ་པོ་ལྔ་ལྔའི་ཕྲེང་བས་བརྒྱན་པ།  དབུའི་གཡོན་དུ་ཅུང་ཟད་ཡོ་བའི་ཟླ་བ་ཕྱེད་པ་འཆང་བ་ཞལ་རྣམ་པར་འགྱུར་ཞིང་མཆེ་བ་བཞི་གཙིགས་པ།  སྟག་གི་པགས་པ་རློན་པའི་ཤམ་ཐབས་ཅན།  མིའི་རྒྱུ་མ་ལ་བརྒྱུས་པའི་མི་མགོ་རློན་པ་ལྔ་བཅུའི་ཕྲེང་བ་འཕྱང་བ་ཕྱག་རྒྱ་དྲུག་གི་རྒྱས་བཏབ་པ།  བཅོམ་ལྡན་འདས་ལ་མངོན་དུ་ཕྱོགས་པར་བཅོམ་ལྡན་འདས་མ་རྡོ་རྗེ་ཕག་མོ་སྐུ་མདོག་དམར་མོ།  ཞལ་གཅིག་མ།  ཕྱག་གཉིས་མ།  སྤྱན་གསུམ་མ།  གཅེར་མོ་སྐྲ་གྲོལ་བ།  ཐོད་པའི་དུམ་བུས་བརྒྱན་པའི་འོག་པག་ཅན་གྱིས་འཁྱུད་པ་དང་བཅས་ཏེ་བཞུགས།  དེའི་འོག་ཏུ་བཅོམ་ལྡན་འདས་ཀྱི་རྡོ་རྗེ་སྐུ་མདོག་མཐིང་ཁ་ཞལ་གཅིག་ཕྱག་གཉིས་པ་ཡུམ་རྡོ་རྗེ་བདག་མེད་མ་ཞལ་གཅིག་ཕྱག་གཉིས་མས་འཁྱུད་པ།  སྤྱན་གསུམ་པ་མཆེ་བ་བཞི་བཞི་གཙིགས་ཤིང་ཞལ་རྣམ་པར་འགྱུར་བ་སྨིན་མ་དང་སྨ་ར་དམར་སེར་འཁྱུག་ཅིང་རལ་པའི་ཐོར་ཅོག་སྤྱི་བོར་བརྫེས་པའི་རྩེ་མོར་སྣ་ཚོགས་རྡོ་རྗེས་མཚན་པ།  ཐོད་པ་སྐམ་པོ་ལྔས་དབུ་ལ་བརྒྱན་ཅིང་ཁྲག་འཛག་པའི་མགོ་བོ་རློན་པ་ལྔ་བཅུས་དོ་ཤལ་བྱས་པ།  གཡས་བརྐྱང་གཡོན་བསྐུམ་ཅན་བཞུགས།  དཔལ་རྡོ་རྗེ་འཇིགས་བྱེད་ཆེན་པོའི་འོག་ཞལ་ཤར་གཟིགས་གྲལ་མགོར།  བཅོམ་ལྡན་འདས་གཤིན་རྗེ་གཤེད་དགྲ་ནག་སྐུ་མདོག་མུན་པ་ལྟར་གནག་པ།  ཞལ་གསུམ་ཕྱག་དྲུག་པ་རྩ་ཞལ་ནག་པ།  གཡས་ཞལ་དཀར་ཞིང་གཡོན་ཞལ་དམར་བ།  ཞལ་རེ་རེ་ལ་དམར་ལ་ཟླུམ་པའི་སྤྱན་གསུམ་གསུམ་དང་མཆེ་བ་བཞི་བཞི་རབ་ཏུ་གཙིགས་ནས་ལྗགས་རྣམ་པར་འགྲིལ་བ།  སྨིན་མ་དང་སྨ་ར་དང་།  དབུ་སྐྲ་དམར་སེར་གྱེན་དུ་བརྫེས་པ།  རྡོ་རྗེའི་རྒྱན་གྱིས་བརྒྱན་པའི་སྐུ་སྦོམ་( ༡༩༥ )ཞིང་ཐུང་ལ་གསུས་པ་འཕྱང་བ།  ཐོད་སྐམ་ལྔ་ལྔའི་དབུ་རྒྱན་དང་།  མི་མགོ་རློན་པ་ལྔ་བཅུའི་དོ་ཤལ་འཕྱང་བ།  སྦྲུལ་བརྒྱད་ཀྱིས་བརྒྱན་པ།  ཞབས་གཡས་བསྐུམ་ཞིང་གཡོན་བརྐྱང་བའི་བསྟབས་ཀྱིས་མ་ཧེ་སྔོན་པོ་དྲག་ཏུ་ཁྲོས་པ།  རུས་པའི་རྒྱན་གྱིས་བརྒྱན་ཞིང་སྨིན་མ་དང་སྨ་ར་འབར་ལ་རྭ་རྣོ་བ།  རྨིག་པ་རྣོན་པོ་བརྡབས་པར་བྱེད་པ་མགོ་གཡས་སུ་བསྟན་པའི་སྟེང་ན་གཤིན་རྗེ་ནག་པོ་གཡས་དབྱུག་པ་དང་གཡོན་ཞགས་པ་འཛིན་པ་མྱོས་ཤིང་བརྒྱལ་བར་བྱེད་པའི་སྟེང་ན་བཞུགས་པ་ཡོད།  དེའི་འོག་ཏུ་བཅོམ་ལྡན་འདས་གཤིན་རྗེ་གཤེད་དམར་སྐུ་མདོག་དམར་པོ་ཞལ་གཅིག་ཕྱག་གཉིས་པ།  ཕྱག་གཡས་པས་མི་མགོ་རློན་པ་སེར་པོས་མཚན་པའི་དབྱུག་པ་དཀར་པོ་འཕྱར་བའི་ཚུལ་གྱིས་འཛིན་ཅིང་།  གཡོན་ཐོད་པ་ཁྲག་གིས་གང་བ་འཛིན་པས་རང་འོད་ཀྱི་ཡུམ་ལ་འཁྱུད་པ།  ཞལ་མཆེ་བ་གཙིགས་ཤིང་ལྗགས་འདྲིལ་བ།  དམར་ལ་ཟླུམ་པའི་སྤྱན་གསུམ་དང་ལྡན་པ།  དབུ་སྐྲ་སེར་པོ་གྱེན་དུ་བརྫེས་པ།  མི་མགོ་སྐམ་པོ་ལྔའི་དབུ་རྒྱན་དང་མི་མགོ་ཁྲག་འཛག་པ་ལྔ་བཅུའི་དོ་ཤལ་དང་།  སྟག་གི་པགས་པའི་ཤམ་ཐབས་ཅན།  ཀླུ་ཆེན་པོ་བརྒྱད་ཀྱིས་བརྒྱན་པ།  མ་ཧེ་དམར་པོའི་སྟེང་ན་གཡོན་བརྐྱང་གི་སྟབས་ཀྱིས་བཞུགས་པ་ཡོད།  དེའི་འོག་ཏུ་བཅོམ་ལྡན་འདས་སངས་རྒྱས་འཁོར་ལོ་ཆེན་པོ་གོས་སྔོན་པོ་ཅན་སྐུ་མདོག་མཐིང་ནག་ཞལ་གསུམ་ཕྱག་དྲུག་པ།  ཞབས་གཡས་བསྐུམས་ཤིང་གཡོན་བརྐྱང་བ།  རྩ་ཞལ་མཐིང་ག་གཡས་ཞལ་དཀར་ཞིང་ཡ་སོས་མ་མཆུ་མནན་པ།  གཡོན་ཞལ་དམར་ཞིང་ཟླུམ་པའི་མདངས་ཅན།  ཞལ་གསུམ་ཟླ་བའི་དཀྱིལ་འཁོར་ལྟར་རྒྱས་པ།  ཞལ་རེ་རེ་ལའང་དམར་ལ་ཟླུམ་པའི་སྤྱན་གསུམ་གསུམ་མེའི་ཕུང་པོ་འདྲ་བ།  སྨིན་མ་དང་དཔྲལ་བའི་མཚམས་སུ་ཁྲོ་གཉེར་བསྡུས་ཤིང་ཤིན་ཏུ་ཁྲོས་པ།  ལྗགས་འདྲིལ་ཞིང་མཆེ་བ་གཙིགས་པ།  དབུ་སྐྲ་ཁམ་སེར་གྱེན་དུ་བརྫེས་པ།  རལ་པའི་ཅོད་པན་ལ་སངས་རྒྱས་མི་བསྐྱོད་པ་སྐུ་མདོག་སྔོན་པོ་ཞལ་གཅིག་ཕྱག་གཉིས་གཡས་རྡོ་རྗེ་གཡོན་སྡིགས་མཛུབ་མཛད་པ།  གཡོན་བརྐྱང་གི་སྟབས་ཀྱིས་བཞུགས་པས་བརྒྱན་པ།  ལྟོ་བ་ཡངས་ཤིང་གསུས་པའི་སྨད་འཁྱིལ་བ།  ཕྱག་ཐ་མ་གཉིས་ཀྱིས་སྦྲུལ་གཉིས་ཀྱི་རྐེད་པ་ནས་བཟུང་སྟེ་མགོ་བོ་རྩ་ཞལ་དུ་གསོལ་ཞིང་མཇུག་མ་ཞབས་འོག་ཏུ་མནན་པ་གོས་སྔོན་པོའི་སྟོད་གཡོགས་དང་།  སྟག་གི་པགས་པའི་ཤམ་ཐབས་འཕྱང་བ།  སྦྲུལ་བརྒྱད་ཀྱིས་བརྒྱན་པ།  ཡུམ་ལྷ་མོ་མཛེས་ལྡན་མ་མཐིང་ནག་ཞལ་གཅིག་ཕྱག་གཉིས་ཞལ་མཆེ་བ